## Carlos Mazón anuncia la reobertura del 100 % de Metrovalencia el pròxim 27 de juny

*** El cap del Consell ressalta la inversió de la Generalitat de 140 milions d’euros per a rehabilitar tota la xarxa del metro afectada per les riuades i assenyala el gran esforç realitzat “en tan sols 8 mesos”
* L’executiu valencià ha assumit “a pulmó” estes actuacions i denuncia la falta d’ajudes a fons perdut del Govern d’Espanya per a la reconstrucció d’infraestructures viàries, educatives, socials o sanitàries
* El president de la Generalitat ha fet un recorregut en proves entre Torrent i Paiporta i ha visitat la nova estació i el viaducte ferroviari sobre el barranc de Poio a Paiporta**

**Paiporta.**

El president de la Generalitat, Carlos Mazón, ha anunciat la reobertura del 100 % de Metrovalencia prevista per al pròxim 27 de juny i ha fet valdre “l’esforç més gran, de més qualitat i seguretat realitzat per Ferrocarrils de la Generalitat Valenciana (FGV) en tota la seua història, amb el qual accelerem la recuperació de la Comunitat Valenciana”.

Així ho ha avançat després de fer un recorregut en proves previ a la reobertura del tram València Sud-Castelló de Metrovalencia, en el qual s’ha realitzat un trajecte des de l’estació Torrent Avinguda fins a Paiporta.

El cap del Consell, que també ha visitat les obres de reconstrucció de l’estació i del viaducte ferroviari sobre el barranc de Poio en la localitat de Paiporta, que també estarà habilitada el dia 27 d’este mes, ha agraït la labor dels operaris, tècnics i empreses “que han treballat en tres torns, matí, vesprada i nit, ininterrompudament, fins i tot els caps de setmana i festius, per a retornar no només la connectivitat, sinó la normalitat que necessiten els ciutadans”.

En este sentit, ha ressaltat la prioritat del Consell per a recobrar la connectivitat, per la qual cosa “des del minut u ens vam posar a treballar” per a restablir les diferents connexions que oferix Metrovalencia “com més prompte millor” i que es culminen amb la reobertura d’este tram.

Mazón ha explicat que en el recorregut València Sud-Castelló s’ha actuat sobre 50 quilòmetres de vies ferroviàries, 20 estacions i baixadors amb actuacions que han consistit en canvi de vies, reconstrucció del pont de Paiporta, renovació de catenàries i sistemes de comunicació, a més de la construcció i millora de noves instal·lacions.

Després de la rehabilitació d’este tram, els trens tornaran a circular amb les mateixes freqüències de pas que hi havia abans. Cal indicar que el trajecte València Sud-Castelló mou prop de 7 milions d’usuaris anuals, que se sumen als més de 90 de la resta de la xarxa de Metrovalencia.

Els treballs per a la reconstrucció de la xarxa de Metrovalencia afectada per les riuades continuen en l’estació de València Sud, que serà més accessible, resilient enfront de fenòmens meteorològics extrems i que es convertirà en un eix intermodal amb accés directe a la zona d’aparcament, a més de connexió amb l’anell verd ciclopedestre.

**Passos ferms fins a recuperar la normalitat**

El cap del Consell ha ressaltat que l’executiu valencià ha fet un esforç tècnic i humà per a recuperar la mobilitat després de les riuades del 29 d’octubre i ha al·ludit a la posada en marxa de “més de 25 llançadores permanents per a poder garantir el transport dels ciutadans de les zones afectades”.

Així mateix, s’ha referit al fet que en tot just dos setmanes es va restablir el servici del tramvia i, a principis de desembre, el 80 % dels usuaris de Metrovalencia van recuperar la connectivitat. A més, abans de Nadal es va reobrir un tram de la línia 2 a Paterna, i el 18 de febrer es va recuperar València Sud com a intercanviador bus-metro per a millorar les freqüències.

A més, la Generalitat ha entregat 200.000 targetes de transport gratuït Recuperem València, que permet als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics.

**140 milions d’euros per a recuperar Metrovalencia “a pulmó”**

Mazón ha destacat que l’executiu valencià ha assumit “a pulmó” les obres de reparació de la xarxa de Metrovalencia, “sense cap contribució de cap classe per part del Govern d’Espanya”, cosa que ha qualificat d’“injustícia”.

Igualment, ha retret la falta de suport de l’executiu central per a la reparació de les instal·lacions sanitàries, educatives i socials afectades, “en les quals seguim sense rebre ni un sol euro a fons perdut i en el pitjor moment de finançament, de liquiditat i de tresoreria” de la Comunitat Valenciana.

Fecha: 16/06/2025